# APSTIPRINĀTS

ar valsts akciju sabiedrības

#### “Latvijas dzelzceļš” Valdes

 2019. gada 17. oktobra

lēmumu Nr. VL-41/164

**Valdes reglaments**

*(ar**grozījumiem, kas apstiprināti ar Valdes 16.03.2020. lēmumu Nr.VL-17/122;*

*ar grozījumiem, kas apstiprināti ar Valdes 21.04.2020 lēmumu Nr.VL-26/164;*

*ar grozījumiem, kas apstiprināti ar Valdes 03.08.2020 lēmumu Nr.VL-48/312;*

*ar grozījumiem, kas apstiprināti ar Valdes 10.08.2020 lēmumu Nr.VL-49/317;*

 *ar grozījumiem, kas apstiprināti ar Valdes 05.10.2020 lēmumu Nr.VL-61/380;*

 *ar grozījumiem, kas apstiprināti ar Valdes 26.11.2020 lēmumu Nr.VL-74/455;*

*ar grozījumiem, kas apstiprināti ar Valdes 14.06.2021. lēmumu Nr.VL-31/228;*

*ar grozījumiem, kas apstiprināti ar Valdes 26.07.2021. lēmumu Nr.VL-37/273;*

*ar grozījumiem, kas apstiprināti ar Valdes 16.05.2022. lēmumu Nr. VL-23/174;*

*ar grozījumiem, kas apstiprināti ar Valdes 23.05.2022 lēmumu Nr.VL-24/183*

*ar grozījumiem, kas apstiprināti ar Valdes 08.08.2022. lēmumu Nr.VL-1.6/258-2022*

*un stājas spēkā ar 01.09.2022.;*

*ar grozījumiem, kas apstiprināti ar Valdes 05.04.2023. lēmumu Nr.VL-1.6/141-2023;* *ar grozījumiem, kas apstiprināti ar Valdes 11.04.2023. lēmumu Nr.*VL-1.6/144-2023;

*ar grozījumiem, kas apstiprināti ar Valdes 17.04.2023. lēmumu Nr.*VL-1.6/153-2023 *un stājas spēkā 02.05.2023.)*

## I Vispārīgie noteikumi

1. Valsts akciju sabiedrības “Latvijas dzelzceļš” (turpmāk - Sabiedrība) Valdes reglaments (turpmāk - Reglaments) nosaka Sabiedrības Valdes (turpmāk - Valde) iekšējās kārtības un darbības noteikumus.

2. Valde ir Sabiedrības izpildinstitūcija, kura vada un pārstāv Sabiedrību kopīgi.

3. Valde pārzina un vada Sabiedrības lietas. Tā atbild par Sabiedrības komercdarbību, kā arī par tiesību aktiem atbilstošu grāmatvedību. Valde pārvalda Sabiedrības mantu un rīkojas ar tās līdzekļiem atbilstoši likumiem, Sabiedrības statūtiem (turpmāk – Statūti), padomes un akcionāru sapulces lēmumiem.

II Valdes sastāvs

4. Valdes priekšsēdētāju un Valdes locekļus amatā ievēlē uz pieciem gadiem Sabiedrības padome (turpmāk – Padome). Valdes skaitlisko sastāvu nosaka Statūti.

5. Valdes locekli var atsaukt Padome, ja tam ir svarīgs iemesls, kā arī citos likumā paredzētajos gadījumos. Par svarīgu iemeslu jebkurā gadījumā uzskatāma pilnvaru pārkāpšana, pienākumu neizpilde vai nepienācīga izpilde, nespēja vadīt Sabiedrību, kaitējuma nodarīšana Sabiedrības interesēm, kā arī Padomes lēmums par uzticības zaudēšanu.

6. Valdes loceklis var jebkurā laikā iesniegt Sabiedrībai paziņojumu par Valdes locekļa amata atstāšanu.

7. Izmaiņas Valdes sastāvā un pārstāvības tiesībās Valde piesaka komercreģistra iestādei, iesniedzot Valdes locekļu sarakstu un attiecīgo Padomes un Sabiedrības akcionāru sapulces (turpmāk – Akcionāru sapulce) lēmumu vai Valdes locekļa paziņojumu.

8. Valdes priekšsēdētājs vada Valdes darbu un Valdes sēdes.

9. Valdes priekšsēdētāja pienākumus viņa prombūtnes laikā pilda Valdes priekšsēdētāja nozīmēts Valdes loceklis.

**III Valdes kompetence**

10. Valde izskata visus jautājumus, kas tiek gatavoti tālākai iesniegšanai Padomei, Akcionāru sapulcei vai Ministru kabinetam kā Sabiedrības augstākai lēmējinstitūcijai atbilstoši Padomes, Akcionāru sapulces lēmumiem, Statūtiem, Publiskas personas kapitāla daļu un kapitālsabiedrību pārvaldības likumam vai, ja atbilstoši citiem tiesību aktiem nepieciešams saņemt citas kompetentas valsts institūcijas (amatpersonas) atļauju/piekrišanu.

11. Valde:

11.1. apstiprina Valdes reglamentu;

11.2. apstiprina Sabiedrības sniegto pakalpojumu maksas aprēķinu noteikumus un/vai maksu;

11.3. apstiprina Sabiedrības organizatorisko struktūru (struktūrshēmu), direkciju, ģenerāldirekcijas struktūru, struktūrvienību nolikumus, koncerna komiteju nolikumus;

11.4. apstiprina Sabiedrības pamatdarbību reglamentējošos dokumentus;

11.5. Svītrots *(ar grozījumiem, kas apstiprināti ar Valdes 16.03.2020. lēmumu Nr.VL-17/122);*

11.6. izsniedz pilnvarojumus Valdes locekļiem un, nepieciešamības gadījumā, Sabiedrības darbiniekiem Sabiedrības pārstāvībai;

11.7. izskata darījumus, ja darījuma vērtība pārsniedz 300 000 euro bez PVN un lemj par pilnvarojumu tos parakstīt;

11.8. lemj par rezultātiem iepirkumos, kas veikti saskaņā ar Publisko iepirkumu likumu vai Sabiedrisko pakalpojumu sniedzēju iepirkumu likumu, kā arī lemj par rezultātiem Sabiedrības centralizētājos iepirkumus, kas veikti saskaņā ar Sabiedrības iekšējiem tiesību aktiem;

11.9. pieņem lēmumu atbilstoši likumam Par interešu konflikta novēršanu valsts amatpersonu darbībā par jautājumiem, kas saistīti ar publiskas personas mantas iegūšanu, tās nodošanu citu personu īpašumā, lietošanā vai valdījumā, atsavināšanu citām personām, vai apgrūtināšanu ar lietu vai saistību tiesībām, kā arī finanšu līdzekļu sadalīšanu;

11.10. izskata un izlemj jautājumus par dāvinājuma (ziedojuma) piešķiršanu;

11.11. apstiprina Sabiedrības un koncerna stratēģiskās plānošanas dokumentus, izņemot dokumentus, kuru apstiprināšana ir Sabiedrības padomes kompetencē*;*

*(ar grozījumiem, kas apstiprināti ar Valdes 16.03.2020. lēmumu Nr.VL-17/122)*

11.12. realizē koncerna atkarīgās sabiedrības dalībnieku/akcionāru sapulces funkcijas, par to tiesību aktos noteiktā kārtībā noformējot atsevišķu dalībnieku/akcionāru sapulces protokolu, kā arī koncerna atkarīgajās sabiedrībās ar ierobežotu atbildību pieņem vienīgā dalībnieka lēmumus atbilstoši Komerclikuma noteikumiem un saskaņā ar ‘’Latvijas dzelzceļš’’ koncerna sabiedrību ar ierobežotu atbildību pārvaldes politikā noteikto;

*(ar grozījumiem, kas apstiprināti ar Valdes 05.10.2020 lēmumu Nr.VL-61/380*)

11.13. izskata jautājumus, kas saistīti ar koncerna ikdienas pārvaldību;

11.14. izskata un izlemj citus saimnieciskos jautājumus Sabiedrības komercdarbības nodrošināšanai un koncerna pārvaldības jautājumus atbilstoši Sabiedrībā noteiktajai kārtībai;

11.15. pieņem lēmumus “Latvijas dzelzceļš” koncerna sabiedrību ar ierobežotu atbildību pārvaldes politikas 5.4.punktā noteiktajos gadījumos un kārtībā;

11.16. pirms lēmuma pieņemšanas koncerna atkarīgās sabiedrības dalībnieku/akcionāru sapulcē, lemj par Sabiedrībai piederošu atkarīgo sabiedrību valdes vai padomes locekļu kandidātu izvirzīšanu ievēlēšanai Valdē vai Padomē, vai kandidātu noraidīšanu, norādot noraidīšanas iemeslus, atbilstoši 07.01.2020. Ministru kabineta noteikumiem Nr.20 “Valdes un padomes locekļu nominēšanas kārtība kapitālsabiedrībās, kurās kapitāla daļas pieder valstij vai atvasinātai publiskai personai”, vai par valdes vai padomes locekļu atsaukšanu, ievērojot Latvijas Republikas normatīvajos aktos un atkarīgo sabiedrību statūtos noteikto kompetenci;

*(ar grozījumiem, kas apstiprināti ar Valdes 05.10.2020 lēmumu Nr.VL-61/380*)

 11.17. apstiprina politikas, kas atbilstoši Publiskas personas kapitāla daļu un kapitālsabiedrību pārvaldības likuma 107.panta 2.daļas 12.punktam saskaņā ar padomes lēmumu nav atzītas par būtiskākajām politikām.

(*ar grozījumiem, kas apstiprināti ar Valdes 14.06.2021. lēmumu Nr.VL-31/228)*

12. Valde ir tiesīga pieņemt lēmumus jebkurā Sabiedrības darbības jautājumā, izņemot tos, kuros lēmumus saskaņā ar likumu un Sabiedrības statūtiem pieņem attiecīgi Padome, Akcionāru sapulce vai Ministru kabinets.

13. Valde ir tiesīga pieņemt lēmumu jebkurā “Latvijas dzelzceļš” koncerna pārvaldības jautājumā, kas ietilpst atkarīgo kapitālsabiedrību Dalībnieku/Akcionāru sapulces vai Vienīgā dalībnieka kompetencē, saskaņā ar likumu atsevišķos jautājumos saņemot Sabiedrības Akcionāru sapulces, Ministru kabineta vai citas kompetentas valsts institūcijas piekrišanu.

 14. Valde saskaņā ar Satiksmes ministrijas Valsts kapitāla daļu pārvaldes kārtību katru ceturksni sniedz rakstveida ziņojumu saskaņā ar noteiktajām atskaites formām par savu darbību kapitāla daļu turētājam.

 15. Valde atbilstoši Komerclikuma 311.pantam reizi ceturksnī sniedz rakstveida ziņojumu par savu darbību Padomei, bet gada beigās - Akcionāru sapulcei. Ziņojumā atspoguļo Sabiedrības komercdarbības rezultātus, Sabiedrības saimniecisko stāvokli, rentabilitāti, apgrozījumu un vērtspapīru kustību, apstākļus, kas var ietekmēt Sabiedrības saimniecisko stāvokli, plānoto Sabiedrības komercdarbības politiku nākamajā pārskata periodā. Valde informē Padomi arī par citiem nozīmīgiem Sabiedrības darbības aspektiem.

 16. Pēc pārskata gada beigām Valde sastāda un paraksta Sabiedrības gada pārskatu, Valdes ziņojumu un Valdes priekšlikumu par peļņas izlietošanu un nekavējoties iesniedz to revidentam un Padomei.

17. Pēc revidenta atzinuma un Padomes ziņojuma saņemšanas Valde sasauc kārtējo Akcionāru sapulci.

18. Valdei ir tiesības katrā laikā pieprasīt no direkciju, Ģenerāldirekcijas struktūru, un struktūrvienību vadītājiem pārskatu par Sabiedrības stāvokli to kompetencē esošajā jomā.

Valde var uzdot atsevišķu jautājumu noskaidrošanu pieaicinātiem speciālistiem.

IV Sabiedrības pārstāvība un dokumentu parakstīšanas kārtība

19. Darījuma dokumenti (līgumi) tiek parakstīti šādā kārtībā:

19.1.ja darījuma vērtība pārsniedz 300 000 euro bez PVN, Valde, saskaņā ar Reglamenta 11.7. punktu izskatot jautājumu par darījumu, pilnvaro darījuma dokumentus, pēc Padomes piekrišanas saņemšanas atbilstoši Statūtu 20. punktam, parakstīt Valdes priekšsēdētāju kopā ar jebkuru Valdes locekli vai divus Valdes locekļus; (*ar grozījumiem, kas apstiprināti ar Valdes 21.04.2020 lēmumu Nr.VL-26/164*)

19.2. ja darījuma vērtība nepārsniedz 300 000 euro bez PVN, darījuma dokumentus paraksta:

19.2.1. Valdes priekšsēdētājs vienpersoniski, pamatojoties uz Valdes izdotu komercpilnvaru, vai

19.2.2. jebkuri divi Valdes locekļi, pamatojoties uz Valdes izdoto komercpilnvaru, vai

19.2.3. citi Sabiedrības darbinieki saskaņā ar atbilstošu Valdes priekšsēdētāja vai divu Valdes locekļu izsniegtu pilnvaru.

(*ar grozījumiem, kas apstiprināti ar Valdes 21.04.2020 lēmumu Nr.VL-26/164*)

20. Bankas dokumentus paraksta Valdes priekšsēdētājs, par finanšu jautājumiem atbildīgais valdes loceklis un citi Sabiedrības darbinieki, pamatojoties uz Valdes izdotu pilnvaru, kurā nepieciešamības gadījumā norādītas pirmā un otrā paraksta tiesības.

Bankas dokumentu parakstīšana ietver tiesības rīkoties ar visiem VAS „Latvijas dzelzceļš” kontiem (turpmāk – Konti), kas ir vai tiks atvērti bankās, un Kontos esošajiem līdzekļiem bez summas ierobežojuma, ieskaitot, bet neaprobežojoties ar tiesībām parakstīt un iesniegt bankām maksājuma rīkojumus un jebkurus citus maksājumu izpildes dokumentus, dot rīkojumus par skaidras naudas izmaksu un saņemt skaidru naudu, saņemt informāciju par Kontiem un tajos veiktajām operācijām, saņemt Kontu izrakstus un citus dokumentus, apstiprināt Kontu atlikumus, atvērt un slēgt Kontus.

21. Citus dokumentus, kas adresēti trešajām personām, paraksta Valdes priekšsēdētājs vai jebkurš no Valdes locekļiem vienpersoniski saskaņā ar Valdes pilnvarojumu, vai citi Sabiedrības darbinieki, pamatojoties uz Valdes priekšsēdētāja vai Valdes locekļa izdotu pilnvaru, vai atbilstoši pārpilnvarojumam Valdes noteiktā kārtībā un/vai gadījumos. (*ar grozījumiem, kas apstiprināti ar Valdes 23.05.2022 lēmumu Nr.VL-24/183*)

22. Valdes locekļi informē Valdi par, pamatojoties uz pilnvarojumu, atsevišķi vai kopā ar citu valdes locekli veiktajām darbībām. (*ar grozījumiem, kas apstiprināti ar Valdes 05.04.2023. lēmumu Nr.VL-1.6/141-2023)*

**V Valdes locekļu atbildības jomas un darbība Sabiedrībā**

23. Valdes priekšsēdētāja atbildībā ir šādas jomas: Sabiedrības vispārējā vadība, juridiskie, vispārējie administratīvie, dokumentu aprites, uzkrāšanas, uzskaites, saglabāšanas un izmantošanas jautājumi, vispārējā tehniskā ekspluatācija un komercdarbība kopumā, personāla vadība, iekšējais audits, iekšējā un ārējā drošība, kā arī ar restrukturizāciju vai reorganizāciju saistītie vispārējie komercdarbības organizācijas un vispārējās vadības jautājumi, nekustamā īpašuma pārvaldīšana un apsaimniekošana,  Sabiedrības attīstība un stratēģiskā plānošana, vides aizsardzība, projektu vadība, informācijas tehnoloģijas un telekomunikācijas, Sabiedrības satiksmes drošība, darba aizsardzība, tehniskā uzraudzība, Sabiedrības dzelzceļa infrastruktūras uzturēšana un attīstības darba organizēšana, Sabiedrības lokomotīvju un vagonu parka tehniskā stāvokļa un tā izmantošanas darba organizēšana, kvalitātes vadība, civilā aizsardzība un ugunsdrošība.

          Valdes priekšsēdētāja atbildībā ir Sabiedrības kā valdošā uzņēmuma interešu nodrošināšana minētajās jomās.

Lai efektīvāk nodrošinātu savā atbildībā esošo jomu pārvaldīšanu Sabiedrībā, Valdes priekšsēdētāja pakļautībā ir sekojošas Sabiedrības direkcijas un Ģenerāldirekcijas struktūras: Valdes birojs, Juridisko un administratīvo lietu direkcija, Personāla direkcija, Drošības direkcija, Iekšējā audita daļa, Attīstības direkcija, Informācijas tehnoloģiju un telekomunikāciju direkcija, Tehniskās vadības direkcija, Tehniskā inspekcija,kā arī Struktūrvienība Nekustamā īpašuma pārvalde, un Valdes padomnieks infrastruktūras attīstības jautājumos. (*ar grozījumiem, kas apstiprināti ar Valdes 05.04.2023. lēmumu Nr.VL-1.6/141-2023; ar grozījumiem, kas apstiprināti ar Valdes 11.04.2023. lēmumu Nr.*VL-1.6/144-2023*)*

24. Valdes locekļa finanšu jautājumos atbildībā ir šādas jomas: Sabiedrības budžets, t.sk. finansējums investīcijām, ekonomiskās informācijas analīze, grāmatvedības uzskaites un finanšu darba organizācija, sadarbība ar bankām, sadarbība ar valsts institūcijām nodokļu un finanšu jautājumos, iepirkumu procedūras uzraudzība atbilstoši normatīvo aktu prasībām, restrukturizācijas vai reorganizācijas finanšu un ekonomiskie jautājumi, kā arī risku un sankciju pārvaldība.

Valdes locekļa atbildībā ir Sabiedrības kā valdošā uzņēmuma interešu nodrošināšana minētajās jomās.

Lai efektīvāk nodrošinātu savā atbildībā esošo jomu pārvaldīšanu Sabiedrībā, Valdes locekļa pakļautībā ir sekojošas Sabiedrības direkcijas un Ģenerāldirekcijas struktūras: Sankciju daļa, Finanšu direkcija, Iepirkumu birojs, kā arī risku un risku pārvaldības procesu vadītājs. (*ar grozījumiem, kas apstiprināti ar Valdes 05.04.2023. lēmumu Nr.VL-1.6/141-2023)*

 25. Svītrots(*ar grozījumiem, kas apstiprināti ar Valdes 05.04.2023. lēmumu Nr.VL-1.6/141-2023).*

26. Valdes locekļa komercattīstības jautājumos atbildībā ir šādas jomas: Sabiedrības pārdošanas vadības, jaunu pakalpojumu ieviešanas un pārdošanas veicināšanas, loģistikas, Sabiedrības komercfunkciju pilnveidošanas un attīstības jautājumi, kā arī Sabiedrības biznesa plānu, to ieviešanas rīcības plānu izstrāde, Sabiedrības atkarīgo sabiedrību biznesa plānu, to ieviešanas rīcības plānu koordinācija ar Sabiedrību kā valdošo uzņēmumu, starptautiskās attiecības, iekšējā un ārējā komunikācija, vizuālā komunikācija, klientu serviss.

Valdes locekļa atbildībā ir Sabiedrības kā valdošā uzņēmuma interešu nodrošināšana minētajās jomās.

Valdes locekļa pakļautībā ir Komunikācijas direkcija, Starptautisko attiecību direkcija. (*ar grozījumiem, kas apstiprināti ar Valdes 05.04.2023. lēmumu Nr.VL-1.6/141-2023)*

27. Valdes locekļi savā atbildībā esošo jautājumu pārvaldīšanai koncernā vada attiecīgajā jomā Sabiedrībā patstāvīgi izveidotu komiteju/-as, kuras sastāvā ietilpst pārstāvji no Sabiedrības un katras atkarīgās kapitālsabiedrības. Komitejas organizatoriskās darbības un jautājumu pārvaldīšanas kārtību nosaka attiecīgās komitejas nolikums.

 28. Valdes locekļi ir tiesīgi izdot rīkojumus un dot saistošus norādījumus/uzdevumus Sabiedrības darbiniekiem savā atbildības jomā.

Ja Valdes loceklis atrodas prombūtnē, rīkojumus izdod, norādījumus/uzdevumus dod Valdes priekšsēdētājs.

Valdes priekšsēdētājs ir tiesīgs izdot rīkojumus, dot saistošus norādījumus/uzdevumus Sabiedrības darbiniekiem kā savā, tā jebkura Valdes locekļa atbildības jomā.

29. Valdes locekļi savā atbildībā esošo jautājumu pārvaldīšanai Sabiedrībā darbojas patstāvīgi, ja vien šis reglaments nenosaka koleģiālu Sabiedrības pārvaldības un pārstāvības lēmumu pieņemšanu.

30. Valdes priekšsēdētājs vai pēc viņa norādījuma jebkurš valdes loceklis likumā noteiktā kārtībā ir tiesīgs sasaukt Sabiedrības akcionāru sapulci, ja ir saņemts Sabiedrības kapitāla daļu turētāja vai revidenta pieprasījums vai pēc savas iniciatīvas, ja jautājums pēc izskatīšanas Valdē virzāms tālākai izlemšanai akcionāram – akcionāru sapulcē vai Ministru kabinetā.

31. Valdes priekšsēdētājs vai pēc viņa norādījuma jebkurš valdes loceklis ir tiesīgs pieprasīt sasaukt “Latvijas dzelzceļš” koncerna atkarīgās sabiedrības dalībnieku/akcionāru sapulci vai likumā noteiktā kārtībā sasaukt atkarīgās sabiedrības dalībnieku/akcionāru sapulci pēc Sabiedrības kā vienīgā dalībnieka iniciatīvas.

VI Valdes locekļa tiesības, pienākumi un atbildība

32. Valdes loceklim savi pienākumi jāpilda kā krietnam un rūpīgam saimniekam. Valdes locekļi solidāri atbild par zaudējumiem, ko tie nodarījuši Sabiedrībai. Valdes loceklis neatbild saskaņā ar šī punkta pirmo teikumu, ja pierāda, ka rīkojies kā krietns un rūpīgs saimnieks. Valdes locekļi neatbild par Sabiedrībai nodarīto zaudējumu, ja rīkojies labā ticībā saskaņā ar Padomes, Akcionāru sapulces vai kapitāla daļu turētāja (vai pārstāvja) likumīgu lēmumu. Tas, ka Padome apstiprinājusi Valdes rīcību, neizslēdz Valdes locekļu atbildību Sabiedrības priekšā.

33. Valdes loceklis bez Padomes piekrišanas nedrīkst: būt par komplementāru personālsabiedrībā vai dalībnieku (akcionāru) ar papildu atbildību kapitālsabiedrībā, kas darbojas Sabiedrības komercdarbības jomā; savā vai trešās personas vārdā vai labā slēgt darījumus Sabiedrības komercdarbības jomā; būt par citas sabiedrības Valdes locekli, kura darbojas Sabiedrības komercdarbības jomā, izņemot gadījumus, kad Sabiedrība ar šo citu sabiedrību ietilpst vienā koncernā. Ja Sabiedrības Valdes loceklis pārkāpj šī punkta pirmā teikuma noteikumus, Sabiedrībai ir tiesības prasīt zaudējumu atlīdzību vai attiecīgo darījumu atzīšanu par tādiem, kas noslēgti Sabiedrības vārdā, un gūtā ienākuma vai prasījuma tiesību uz to nodošanu Sabiedrībai. Šī punkta otrajā teikumā minētie prasījumi noilgst sešu mēnešu laikā no dienas, kad pārējie Valdes locekļi vai Padomes locekļi vai kapitāla daļu turētāja pārstāvis ir uzzinājuši par konkurences aizlieguma pārkāpumu, bet ne vēlāk kā piecu gadu laikā no pārkāpuma izdarīšanas dienas.

Akcionāru sapulce var atbrīvot Valdes locekļus no atbildības vai pieņemt lēmumu par izlīguma slēgšanu tikai par viņu faktiski veiktu konkrētu Akcionāru sapulcē atklātu rīcību, kuras rezultātā Sabiedrībai nodarīts zaudējums. Akcionāru sapulces lēmums par gada pārskata apstiprināšanu pats par sevi neatbrīvo Valdes locekļus no atbildības par viņu rīcību attiecīgajā pārskata periodā.

34. Valdes loceklis savā darbībā ievēro Komerclikuma noteikumus attiecībā uz ierobežojumiem darījumu slēgšanai un likumā Par interešu konflikta novēršanu valsts amatpersonu darbībā noteiktos ierobežojumus.

35. Atlīdzības apmēru Valdes locekļiem nosaka Padome atbilstoši spēkā esošajiem tiesību aktiem.

**VII Valdes sēžu norise**

36. Valdes lēmumi tiek pieņemti valdes sēdē. Valde notur kārtējās un ārkārtas Valdes sēdes. Valdes sēdes parasti notiek Sabiedrības juridiskajā adresē. Valdes sēdes var tikt

noturētas arī attālināti. Kārtējās Valdes sēdes parasti tiek noturētas otrdienās. Kārtējās Valdes sēdes sasauc Valdes priekšsēdētājs un izziņo Valdes sekretārs. Ārkārtas Valdes sēdes tiek sasauktas pēc vajadzības, ja to pieprasa Padome, kapitāla daļu turētāja pārstāvis vai jebkurš no Valdes locekļiem. *(ar grozījumiem, kas apstiprināti ar Valdes 17.04.2023. lēmumu Nr.*VL-1.6/153-2023 *un stājas spēkā 02.05.2023.)*

37. Ja Sabiedrības zaudējumi pārsniedz pusi no Sabiedrības pamatkapitāla vai arī Sabiedrībai ir ierobežota maksātspēja, konstatētas vai draud iestāties maksātnespējas pazīmes, Valde par to ziņo Padomei un sasauc ārkārtas Akcionāru sapulci, kurā sniedz paskaidrojumus.

38. Valde ir lemttiesīga, ja tās sēdē piedalās vairāk kā puse no Valdes locekļiem. Ja Valdes sastāvā ir mazāk locekļu nekā paredzēts statūtos, kvorums nosakāms pēc statūtos noteiktā Valdes locekļu skaita.

39. Katram Valdes loceklim ir viena balss. Valde pieņem lēmumus ar vienkāršu klātesošo Valdes locekļu balsu vairākumu. Savu balsojumu par katru darba kārtības jautājumu valdes loceklis norāda elektroniski Dokumentu vadības sistēmā (DVS) Valdes sēžu risinājumā. (*ar grozījumiem, kas apstiprināti ar Valdes 05.04.2023. lēmumu Nr.VL-1.6/141-2023)*

40. Valdes sēdes noturot attālināti vai noteiktiem Valdes locekļiem piedaloties Valdes sēdē vai atsevišķa jautājuma izlemšanā attālināti, valdes locekļiem tiek nodrošināta tehniska iespēja vienlaikus piedalīties jautājuma apspriešanā un balsošanā, un tas tiek attiecīgi fiksēts sēdes protokolā. (*ar grozījumiem, kas apstiprināti ar Valdes 21.04.2020 lēmumu Nr.VL-26/164*)

41. Valdes sēdes parasti ir slēgtas. Tajās piedalās Valdes locekļi un uzaicinātās personas. Uzaicinātajām personām Valdes sēdē balss tiesību nav. Valdes sēdes var būt atklātas, ja par to lemj visi sēdē klātesošie Valdes locekļi un sēdē paredzēts izskatīt jautājumus, kas nesatur ierobežotas pieejamības informāciju.

42. Valdes sēdes vada Valdes priekšsēdētājs vai persona, kas pilda Valdes priekšsēdētāja pienākumus (9. punkts).

42.1 Valdes locekļi par savu nepiedalīšanos Valdes sēdē informē Valdes priekšsēdētāju un Valdes sekretāru. (*ar grozījumiem, kas apstiprināti ar Valdes 21.04.2020 lēmumu Nr.VL-26/164*)

VIII Dokumentu izstrādāšana Valdei

43. Valdes lēmumu projekti tiek ievietoti elektroniski Dokumentu vadības sistēmā (DVS) Valdes sēžu risinājumā saskaņošanai savlaicīgi pirms plānotās Valdes sēdes, lai nodrošinātu, ka Valdes birojs saskaņoto valdes lēmuma projektu ar materiāliem saņem ne vēlāk kā norādīts 49.punkta 1.rindkopā. *(ar grozījumiem, kas apstiprināti ar Valdes 17.04.2023. lēmumu Nr.*VL-1.6/153-2023 *un stājas spēkā 02.05.2023.)*

44. Valdes lēmuma projektam pievieno anotāciju, kurā apraksta situāciju, kuras risināšanai lēmuma projekts izstrādāts (lēmuma nepieciešamības pamatojums, t.sk. ekonomiskais, prognoze par iespējamām sekām un riskiem šī lēmuma pieņemšanas un nepieņemšanas gadījumā, kā arī lēmuma potenciālo radīto risku sākotnējais novērtējums), lēmuma mērķi un būtību, norāda tiesību aktu vai dokumentu, kas nosaka lēmuma sagatavošanas kārtību, apraksta lēmuma ietekmi uz budžetu un naudas plūsmu (ja ir), kā arī lēmuma izpildes nodrošināšanai nepieciešamos pasākumus.

Darījumiem (darījumu grozījumiem), kuriem nepieciešama Padomes iepriekšēja piekrišana, anotācijai pievieno aizpildītu informācijas kopsavilkumu Finanšu direkcijas izstrādātā formā par plānotā darījuma (darījuma grozījumu) ekonomiskiem un finanšu aspektiem, kuru paraksta dokumenta izstrādātāja Struktūras vadītājs.

Ja nepieciešams, anotācijai pievieno citus materiālus, kuri paskaidro attiecīgā lēmuma pieņemšanas pamatojumu.

Valdes lēmuma projektam pievieno pielikumu, ja tāds nepieciešams un ir pieminēts Valdes lēmuma projektā.

Ja dokumentu pārvaldības informācijas sistēmā ir pieejams attiecīgs integrēts risinājums, jautājumiem, ko plānots virzīt izskatīšanai uz Padomi, Valdes lēmuma projektam un anotācijai tiek ievietots Padomes lēmuma projekts; anotācija tiek gatavota kopīga Valdes un Padomes lēmumam. (*ar grozījumiem, kas apstiprināti ar Valdes 16.05.2022. lēmumu Nr.VL-23/174*)

45. Valdes lēmuma projekts tiek saskaņots elektroniski; tiek uzskatīts, ka dokumenta izstrādātāja Struktūras vadītājs un, ja nepieciešams, citas Struktūras vadītājs, paraksta anotāciju, saskaņojot lēmuma projektu. Valdes lēmuma projekta saskaņošana DVS notiek, identificējot parakstītāju un nodrošinot elektroniskā dokumenta autentiskumu (t.s. iekšējais elektroniskais paraksts). (*ar grozījumiem, kas apstiprināti ar Valdes 05.04.2023. lēmumu Nr.VL-1.6/141-2023)*

46. Valdes lēmuma projekta izstrādātāja Struktūras vadītājs elektroniski DVS saskaņo lēmuma projektu ar ieinteresētajām Sabiedrības Struktūrām sekojošā kārtībā:

46.1. dokumenta izstrādātāja Struktūras vadītājs;

46.2. citu Struktūru vadītājs, kuru kompetencē ietilpst risināmais jautājums, un Juridisko un administratīvo lietu direktors. (*ar grozījumiem, kas apstiprināti ar Valdes 21.04.2020 lēmumu Nr.VL-26/164*; *ar grozījumiem, kas apstiprināti ar Valdes 05.04.2023. lēmumu Nr.VL-1.6/141-2023)*)

47. Valdes lēmumā, ja tas satur kādu uzdevumu, norādāma persona, kurai tas uzdots (ja tas jau skaidri neizriet no Valdes lēmuma dotā uzdevuma satura).

48. Ja Valdes lēmums un/vai tā pielikums satur ierobežotas pieejamības informāciju - LDZ klasificētu komercnoslēpumu vai fizisko personu datus:

48.1. DVS tiek ievietots Valdes lēmuma projekts, norādot lēmuma nosaukumu un atklājot lēmuma tekstu (punktus), kas nesatur ierobežotas pieejamības informāciju un ar kuriem attiecīgajai informācijai tiek piešķirts ierobežotas pieejamības statuss un noteikts personu loks, kam ir piekļuves tiesības. Lēmuma tekstu (punktus), kas satur ierobežotas pieejamības informāciju aizstāj ar ierakstu ”Ierobežotas pieejamības informācija”, saglabājot lēmuma oriģināla numerāciju. DVS ievieto lēmuma projekta anotāciju, ciktāl tā nesatur ierobežotas pieejamības informāciju. Valdes lēmuma projekta ar pielikumiem un anotācijas pilna teksta saskaņošana un parakstīšana notiek papīra veidā. (*ar grozījumiem, kas apstiprināti ar Valdes 05.04.2023. lēmumu Nr.VL-1.6/141-2023)*

48.2. ja Valdes lēmumā nav ietverta ierobežotas pieejamības informācija, bet tā ir ietverta tikai pielikumā/-os, DVS tiek ievietots Valdes lēmuma projekts ar anotāciju, bet pielikuma/-u saskaņošana un parakstīšana notiek papīra veidā. (*ar grozījumiem, kas apstiprināti ar Valdes 05.04.2023. lēmumu Nr.VL-1.6/141-2023)*

48.3. atbildīgais darbinieks, kas izstrādā (iniciē) 48.1. un 48.2.punktā minētos dokumentus, kas saskaņoti un parakstīti papīra veidā, iesniedz tos Valdes sekretāram.

48.4. Valdes sekretārs nodrošina 48.3. punktā noteiktā kārtībā iesniegto dokumentu izsniegšanu slēgtās aploksnēs Valdes locekļiem.

48.5. Ja valdes lēmuma aprite notiek DVS ierobežotas pieejamības dokumentu risinājumā, ievēro DVS lietotāja rokasgrāmatu un Klasificēta komercnoslēpuma dokumentu lietvedības instrukciju.” (*ar grozījumiem, kas apstiprināti ar Valdes 05.04.2023. lēmumu Nr.VL-1.6/141-2023)*

IX Valdes sēžu darba kārtība

49. Valdes sekretārs ievieto DVS Valdes sēdes e-mapē saskaņotos un ievietošanai Valdes sēdes mapē iesniegtos valdes lēmumu projektus ar materiāliem ne vēlāk kā divas darba dienas pirms valdes sēdes, līdz šīs darba dienas beigām (piemēram, ja valdes sēde plānota otrdienā, lēmumu projekti iesniedzami līdz piektdienas darba dienas beigām; ja valdes sēde plānota trešdienā, lēmumu projekti iesniedzami līdz pirmdienas darba dienas beigām). *(ar grozījumiem, kas apstiprināti ar Valdes 17.04.2023. lēmumu Nr.*VL-1.6/153-2023 *un stājas spēkā 02.05.2023.)*

50. Valdes sēdes darba kārtībā tiek ietverti jautājumi, kas Sabiedrībā noteiktā kārtībā ievietoti un saskaņoti DVS.

Uzsākot valdes sēdi valde lemj par tās darba kārtību.

Ja izskatāmā jautājuma materiāli nav iesniegti savlaicīgi, lai ar tiem varētu iepazīties, vai izstrādāti nepilnīgi, jautājums Valdes sēdes darba kārtībā var netikt iekļauts. *(ar grozījumiem, kas apstiprināti ar Valdes 17.04.2023. lēmumu Nr.*VL-1.6/153-2023 *un stājas spēkā 02.05.2023.)*

51. Valdes sēdes notiek saskaņā ar attiecīgajā Valdes sēdē apstiprināto sēdes darba kārtību. *(ar grozījumiem, kas apstiprināti ar Valdes 17.04.2023. lēmumu Nr.*VL-1.6/153-2023 *un stājas spēkā 02.05.2023.)*

52. Svītrots (*ar grozījumiem, kas apstiprināti ar Valdes 21.04.2020 lēmumu Nr.VL-26/164*)

53. Svītrots (*ar grozījumiem, kas apstiprināti ar Valdes 21.04.2020 lēmumu Nr.VL-26/164*)

54. Svītrots (*ar grozījumiem, kas apstiprināti ar Valdes 21.04.2020 lēmumu Nr.VL-26/164*)

X Valdes lēmumu noformēšana un izpildes kontrole

55. Valdes sēdē pieņemtos lēmumus ieraksta sēdes protokolā. Valdes sēdes protokolē Valdes sekretārs.

56. Protokolā norāda: Sabiedrības firmu; Valdes sēdes norises vietu, datumu un laiku; Valdes locekļus un citas personas, kas piedalās sēdē; darba kārtības jautājumus; pieņemto lēmumu katrā jautājumā; balsošanas rezultātus, fiksējot katra Valdes locekļa balsojumu "par" vai "pret" par katru lēmumu; citu informāciju, ko Valdes loceklis pieprasa iekļaut protokolā vai kas nepieciešama, lai precīzi atspoguļotu Valdes sēdes norisi. Ja Valdes loceklis nepiekrīt Valdes lēmumam un balso pret to, pēc šā Valdes locekļa pieprasījuma, viņa atšķirīgais viedoklis ierakstāms Valdes sēdes protokolā. Valdes sēžu protokolus paraksta Valdes priekšsēdētājs, protokolētājs un visi Valdes locekļi, kas piedalās sēdē. Ja Valdes loceklim ir iebildumi par Valdes sēdes protokola tekstu, protokols ir jāparaksta ar piezīmēm.

57. Ja Sabiedrības intereses saduras ar kāda Valdes locekļa vai saistītās personas interesēm, skaitot radniecību līdz otrajai pakāpei, laulāto vai svaini līdz pirmajai svainības pakāpei vai persona, ar kuru viņam ir kopīga saimniecība, jautājumu izlemj Valdes sēdē, kurā ieinteresētajam Valdes loceklim nav balsstiesību, un tas ierakstāms Valdes sēdes protokolā. Valdes loceklim ir pienākums par šīm interesēm paziņot pirms Valdes sēdes sākuma. Valdes loceklim ir aizliegts, pildot amata pienākumus, sagatavot vai izdot administratīvos aktus, veikt uzraudzības, kontroles, izziņas vai sodīšanas funkcijas, slēgt līgumus vai veikt citas darbības, kurās šī amatpersona, tās radinieki vai darījumu partneri ir personiski vai mantiski ieinteresēti. Valdes loceklis, kas pārkāpj šīs prasības, atbild par Sabiedrībai nodarītajiem zaudējumiem.

58. Valdes sēdē pieņemtos lēmumus paraksta attiecīgās Valdes sēdes vadītājs.

Ārējos tiesību aktos noteiktajos gadījumos, kā arī citas pamatotas nepieciešamības gadījumā Valdes lēmumu paraksta visi valdes locekļi, kas piedalījušies attiecīgajā valdes sēdē. (*ar grozījumiem, kas apstiprināti ar Valdes 21.04.2020 lēmumu Nr.VL-26/164*)

59. Valdes lēmumu pielikumus paraksta Valdes sēdes vadītājs vai cita persona atbilstoši noteiktajai kompetencei un DVS risinājumam. Ja Valdes lēmuma pielikums nav parakstīts ar drošu elektronisku parakstu, Struktūras vadītājs pielikuma oriģinālu vienā eksemplārā iesniedz Valdes sekretāram. (*ar grozījumiem, kas apstiprināti ar Valdes 21.04.2020 lēmumu Nr.VL-26/164;* *ar grozījumiem, kas apstiprināti ar Valdes 05.04.2023. lēmumu Nr.VL-1.6/141-2023)*

60. Valdes lēmumus datē ar dienu, kad tas tiek pieņemts Valdes sēdē. Protokolus datē ar dienu, kad notikusi attiecīgā Valdes sēde. Valdes sēdē pieņemtie lēmumi stājās spēkā ar to pieņemšanas dienu, ja Valdes lēmumā vai sēdes protokolā nav noteikts citādi. (*ar grozījumiem, kas apstiprināti ar Valdes 21.04.2020 lēmumu Nr.VL-26/164*)

61. Valdes sekretārs Valdes sēdes protokolu sagatavo piecu darba dienu laikā. Steidzamības gadījumā sēžu protokoli tiek sagatavoti divu dienu laikā. Parakstīti Valdes lēmumi ar pielikumiem un valdes sēžu protokoli tiek ievietoti DVS. (*ar grozījumiem, kas apstiprināti ar Valdes 21.04.2020 lēmumu Nr.VL-26/164; ar grozījumiem, kas apstiprināti ar Valdes 05.04.2023. lēmumu Nr.VL-1.6/141-2023)*

62. Valdes sekretārs Valdes sēžu protokolu kopijas pēc pieprasījuma izsniedz visiem Valdes locekļiem zināšanai.

63. Valdes lēmumus pēc to parakstīšanas lēmumu gatavotājam, lēmuma gatavotāja Struktūras vadītājam, personām, kam ar valdes lēmumu dots uzdevums, un citām iesaistītajām personām (pēc nepieciešamības) izsniedz (nosūta) Valdes sekretārs. Pēc atsevišķa pieprasījuma nepieciešamības gadījumā Valdes sekretārs nodrošina Valdes lēmuma vai protokola apliecinātu atvasinājumu izgatavošanu. (*ar grozījumiem, kas apstiprināti ar Valdes 21.04.2020 lēmumu Nr.VL-26/164*)

64. Valdes sēžu protokolu un lēmumu oriģināli un to pielikumi tiek glabāti saskaņā ar noteiktā kārtībā apstiprinātu lietu nomenklatūru. (*ar grozījumiem, kas apstiprināti ar Valdes 21.04.2020 lēmumu Nr.VL-26/164*)

65. Valdes lēmuma izpildi kontrolē Valdes lēmumā norādītā persona vai cita persona, kas nosakāma, vadoties no Valdes lēmuma satura un Sabiedrības darbību regulējošiem iekšējiem dokumentiem.

66. Valdes lēmumi ir obligāti visiem Sabiedrības darbiniekiem.

66.1 Valdes locekļi un Sabiedrības darbinieki atbilstoši Valdes noteiktām piekļuves tiesībām var iepazīties ar Valdes sēdes materiāliem, kā arī ar Valdes lēmumiem un protokoliem DVS Valdes e-mapē. (*ar grozījumiem, kas apstiprināti ar Valdes 21.04.2020 lēmumu Nr.VL-26/164; ar grozījumiem, kas apstiprināti ar Valdes 05.04.2023. lēmumu Nr.VL-1.6/141-2023)*

XI Valdes sekretārs

67. Valdes sekretāra darbības pamatā ir darba līgums, amata apraksts, šis Reglaments, Statūti un spēkā esošie tiesību akti.

68. Valdes sekretārs piedalās Valdes sēdēs, protokolē Valdes sēžu gaitu un sagatavo Valdes sēžu protokolus. Protokolējot Valdes sēdes, Valdes sekretārs var izmantot diktofonu vai citu audio skaņu fiksējošu tehnisko ierīci. (*ar grozījumiem, kas apstiprināti ar Valdes 21.04.2020 lēmumu Nr.VL-26/164*)

69. Valdes sekretārs nepieciešamības gadījumā apliecina Valdes dokumentu kopiju, norakstu un izrakstu pareizību. (*ar grozījumiem, kas apstiprināti ar Valdes 21.04.2020 lēmumu Nr.VL-26/164*)

Citi Sabiedrības darbinieki Valdes dokumentu kopiju, norakstu un izrakstu pareizību tiesīgi apliecināt tikai, pamatojoties uz jebkura Valdes locekļa izdotu pilnvaru, ja tas īpaši norādīts pilnvarā.

70. Valdes sēžu protokolu un lēmumu reģistru Valdes sekretārs gada beigās izdrukā no DVS un kārto Valdes dokumentu lietvedību atbilstoši Sabiedrībā noteiktajai kārtībai. (*ar grozījumiem, kas apstiprināti ar Valdes 05.04.2023. lēmumu Nr.VL-1.6/141-2023)*

71. Valdes sekretārs ir atbildīgs par precīzu Valdes sēžu gaitas atspoguļošanu protokolos, par protokolu sagatavošanu, par parakstīto protokolu un lēmumu savlaicīgu izsūtīšanu atbilstoši šajā Reglamentā noteiktajam. (*ar grozījumiem, kas apstiprināti ar Valdes 21.04.2020 lēmumu Nr.VL-26/164*)

72. Valdes sekretārs informāciju par iepriekšējā mēnesī notikušajām Valdes sēdēm un Valdes sēdēs pieņemtajiem lēmumiem līdz kalendārā mēneša piektajam datumam elektroniski iesniedz kapitāla daļu turētājam un atbildīgajam darbiniekam.

**XII Dokumentu gatavošana un iesniegšana Padomei, Akcionāru sapulcei un kapitāla daļu turētājam**

73. Ja saskaņā ar Sabiedrībai saistošajiem tiesību aktiem Valdes lēmums jāiesniedz Padomei, lai tā savas kompetences ietvaros jautājumu izskatītu Padomes sēdē un pieņemtu attiecīgu lēmumu, Padomes lēmuma projektu, paskaidrojuma rakstu, kurā ietver Valdes lēmuma anotācijā sniegto informāciju, 44. punkta 2. rindkopā noteiktajos gadījumos attiecīgo kopsavilkumu, pavadvēstuli un citus nepieciešamos materiālus sagatavo un to nosūtīšanu Padomei organizē Struktūra, kuras kompetencē ir attiecīgais jautājums. Šajā gadījumā pavadvēstuli paraksta Valdes priekšsēdētājs, bet viņa prombūtnes laikā - jebkurš no Valdes locekļiem.

Pēc Valdes lēmuma parakstīšanas Padomes lēmuma projekts kopā ar Valdes lēmumu un anotāciju tiek nosūtīts padomei, ja dokumentu pārvaldības informācijas sistēmā pieejams attiecīgs integrēts risinājums. (*ar grozījumiem, kas apstiprināti ar Valdes 16.05.2022. lēmumu Nr.VL-23/174*)

74. Ja Valdes vai Padomes lēmums iesniedzams Akcionāru sapulcē, lai tā savas kompetences ietvaros izskatītu jautājumu Akcionāru sapulcē un pieņemtu attiecīgu lēmumu, nepieciešamo Akcionāru sapulces lēmuma projektu, paskaidrojuma rakstu un citus materiālus sagatavo Struktūra, kuras kompetencē ir attiecīgais jautājums, un iesniedz Valdes sekretāram, kura organizē materiālu nosūtīšanu kapitāla daļu turētājam. Šajā gadījumā paziņojumu par akcionāru sapulces sasaukšanu vai pavadvēstuli ar sapulces materiāliem paraksta Valdes priekšsēdētājs, bet viņa prombūtnes laikā - jebkurš no Valdes locekļiem.

75. Ja saskaņā ar Sabiedrībai saistošajiem tiesību aktiem vai pieprasījumiem Valdei ir pienākums Padomei sniegt noteiktu informāciju, tad pavadvēstuli un citus nepieciešamos materiālus sagatavo un nosūtīšanu Padomei organizē Struktūra, kuras kompetencē ir attiecīgais jautājums vai kā rīcībā ir attiecīgā informācija.

76. Ja saskaņā ar Sabiedrībai saistošajiem tiesību aktiem vai pieprasījumiem Valdei ir pienākums noteiktu informāciju vai Valdes lēmumu iesniegt kapitāla daļu turētajam vai kapitāla daļu turētāja pārstāvim, tad pavadvēstuli un citus nepieciešamos materiālus sagatavo un nosūtīšanu organizē Struktūra, kuras kompetencē ir attiecīgais jautājums vai kā rīcībā ir attiecīgā informācija

77. Izpildot Sabiedrības Statūtu 20.punktu un VAS “Latvijas dzelzceļš” padomes reglamenta 1.3.6. punktu, ņemot vērā Satiksmes ministrijas 2017.gada 08.decembra vēstuli Nr. 04-04/3770 “Par Statūtu piemērošanu” un 2016.gada 25.oktobra vēstuli Nr. 03-04/3707 “Par iepriekšēju piekrišanu darījumu slēgšanai”, gadījumos, ja darījumā, par kura slēgšanu Padome ir devusi piekrišanu, plānots izdarīt grozījumus, kas neskar līguma būtiskos nosacījumus un nemaina līguma ekonomisko līdzsvaru, Valde var lemt par līguma grozījumu nevirzīšanu uz Padomi, norādot pamatojumu.

**XIII Citi noteikumi**

78. Valdes locekļi pilda Satiksmes ministrijas izdoto Valsts kapitāla daļu pārvaldes kārtību attiecīgajā brīdī spēkā esošajā redakcijā, kā arī ar tiem noslēgtajos Pilnvarojuma līgumos iekļautos pienākumus.

79. Personāla direkcija informāciju par Valdes locekļa plānoto komandējumu iesniedz elektroniski (nosūtot informāciju DVS visai Padomei) ne vēlāk kā trīs kalendārās dienas pirms komandējuma. (*ar grozījumiem, kas apstiprināti ar Valdes 05.04.2023. lēmumu Nr.VL-1.6/141-2023)*

80. Sabiedrības pārstāvībā ar ārvalstu sadarbības partneriem nepieciešamības gadījumā Valdes priekšsēdētājs un Valdes locekļi tiesīgi izmantot citus attiecīgus amata apzīmējumus svešvalodās, atbilstoši starptautiskajai praksei.

### Valdes priekšsēdētājs M. Kleinbergs

Valdes loceklis A.Lubāns

Valdes loceklis Ē.Šmuksts

Valdes loceklis A.Stūrmanis